16
Pozdravura e amalenđe
1 Preporučiv tumenđe amara pheja e Fiva, savi služil ani khanđiri ani Kenhreja. 2 Primin la ano Gospod sar so si dostojno e Devlese manušenđe. Pomožin laće ane sa so bi trubula tumendar. Golese kaj voj pomožisada bute manušen, a gija i man.
3 Pozdravin e Priskila thaj e Akile, so ćerde mancar bući ano Hrist o Isus. 4 Von manglje te den po džuvdipe zbog mande. Zahvalno sem lenđe na samo me, nego i sa e khanđira e abandžijenđe.
5 Pozdravin thaj i khanđiri savi ćidol pe ane lengo čher.
Pozdravin thaj e Epenete, mingre mangle amale. Vov sasa ani Cikni Azija angluno maškare kola save pačaje ano Hrist.
6 Pozdravin e Marija, savi but ćerda bući tumenđe.
7 Pozdravin e Andronika thaj e Junije, mingre jevrejskone amalen save sesa mancar ano phanglipe. Von si ko emšukar glaso maškar e apostolura. Von pačaje ano e Hrist angleder mande.
8 Pozdravin e Amplija, mingre mangle amale ano Gospod.
9 Pozdravin e Urbane, amare saradniko ano Hrist thaj e Stahija, mingre mangle amale.
10 Pozdravin e Apelija, savo dokažisada pi pač ano Hrist. Pozdravin sa e Aristovulese familija.
11 Pozdravin e Irodijone, savo si Jevrejo sar me.
Pozdravin e Narkisovese čherutnen, save pačan ano Gospod.
12 Pozdravin e Trifena thaj e Trifose, save trudin pe ano Gospod.
Pozdravin e manglja Persida, savi gaći but trudisajli ano Gospod.
13 Pozdravin e Rufo birime ano Gospod thaj lese da, savi sasa sar mingri dej.
14 Pozdravin e Asinkrite, e Flegonte, e Erme, e Patrove, e Ermija, e phralen thaj e phejen save si lencar.
15 Pozdravin e Filologe thaj e Julija, e Nireje thaj lese pheja, thaj e Olimpa thaj sa e Devlese manušen save si lencar.
16 Pozdravin jekh avere svetone čumidimasa.
Pozdravin tumen sa e khanđira e Hristese.
Palune savetura
17 Phralalen thaj phejalen, moliv tumen, aračhen tumen kolendar save ćeren čingara thaj sablaznin tumen. Gova si protivno taro sikajipe savo primisaden. Golese crden tumen lendar. 18 Golese kaj gasave manuša ni služin e Hristese, amare Gospodese, nego pumare vođese. Pumare šukare thaj gugle lafurencar von xan e ile e naivnone manušenđe. 19 Sa e pačavne šunde tare tumaro poslušnost e Devlese. Golese but radujiv man tumendar thaj mangav te haljaren so si šukar thaj te ma avol tumen khanči e bilačhimasa.
20 A o Dol savo dol o mir, sigate ka phađol e Satana tale tumare pingre.
O milost amare Gospodeso e Isuseso nek avol tumencar.
21 Pozdravil tumen o Timotej, mingro saradniko thaj o Lukija, o Jason thaj o Sosipatar, save si Jevreja, sar so sem me.
22 Pozdraviv tumen ano Gospod i me o Tertije, savo pisiv kova so o Pavle vaćarol.
23 Pozdravil tumen o Gajo, kaste bešav thaj kaj ćidol pe i khanđiri.
Pozdravil tumen o Erasto, e foroso blagajniko thaj amaro phral o Kvarto.
24 [Milost amare Gospodeso e Isuseso Hristeso nek avol savorencar tumencar. Amin.]
Slava e Devlese
25 Slava e Devlese savo šaj zuravol tumen ano pačajipe palo Lačho Lafi savo propovediv taro Isus Hrist. Goja tajna savi sasa garadi but vreme, akana o Dol sikada la amenđe. 26 A akana sikada pe thaj putardilo gova so pisisade e prorokura. O večno Dol gova zapovedisada te džanen sa e narodura te bi pačana thaj te bi avena poslušna e Devlese. 27 Lese jekhese džangle Devlese, maškar o Isus Hrist, nek avol slava ane sa e đivesa! Amin.