26
E jevrejska starešine planirin te mudaren e Isuse
(Mk 14,1–2; Lk 22,1–2; Jn 11,45–53)
1 Kana o Isus završisada sa kava vaćaripe, phenda pe sikadenđe: 2 “Džanen kaj paše duj đive si i Pasha. Tegani man, e Čhave e manušese, ka den man thaj ka čhuven ko krsto.”
3 Tegani ćidije pe e šorutne sveštenikura thaj e starešine e narodose ani avlin e embare sveštenikosi savo akharda pe Kajafa. 4 Dogovorisajle sar te dolen e Isuse ko xoxaipe thaj te mudaren le.
5 A phende: “Na ko prazniko, te ne bi o narodo bunila pe.”
O Isus pomazimo ani Vitanija
(Mk 14,3–9; Jn 12,1–8)
6 Kana sasa o Isus ani Vitanija ano čher e Simoneso o gubavo, 7 avili ke leste jekh džuvli thaj sasa la šiši taro mermerno bar ane savo sasa jekh mirisno ulje savo sasa but kuč thaj gova miris čhorda lese po šoro dži kaj bešlo pašo astali.
8 Kana dikhlje lese sikade gova, holajle but thaj pučlje: “Sose ćerol pe gasavi šteta? 9 Šajine kava te biknol pe bute parenđe thaj e pare te den pe e čororenđe.”
10 A o Isus džanglja so vaćaren thaj vaćarda lenđe: “So manđen latar? Ćerda manđe šukar bući! 11 Golese kaj čorore ka aven uvek maškar tumende, a me ni ka avav uvek tumencar. 12 Voj čhorda o mirisno ulje pe mo telo thaj ćerda gova te pripremil man pašo mingro prahope. 13 Čače vaćarav tumenđe: Dži kaj ka vaćarol pe kava Lačho Lafi pe sa o sveto, ka vaćarol pe za ko spomen thaj voj so ćerda.”
O Juda planiril te izdajil e Isuse
(Mk 14,10–11; Lk 22,3–6)
14 Tegani jekh tare Dešuduj (12) apostolura, savo akhardilo Juda Iskariotsko, đelo ke šorutne sveštenikura 15 thaj pučlja len: “Kobor ka den ma ako izdajiv e Isuse?”
A von dije le tranda (30) srebrenjakura. 16 Tare gova vreme o Juda rodija lačhi prilika sar te izdol e Isuse.
O Isus bičhalol e sikaden te pripremin i Pasha
(Mk 14,12–21; Lk 22,7–14, 21–23; Jn 13,21–30)
17 Ko angluno đive taro prazniko e bikvasacose mangrengo avile e sikade ko Isus thaj pučlje le: “Kaj manđe te ćera tuće pashalno večera te xa?”
18 Vov vaćarda lenđe: “Džan ano Jerusalim koleste thaj koleste thaj vaćaren lese: ‘O učitelji amaro vaćarol: Mo vreme si paše. Ane ćiro čher ka slavi i pasha mingre sikadencar.’ ”
19 E sikade ćerde sar so o Isus vaćarda thaj pripremisade i pasha.
O Isus džanol so o Juda ka izdajil le
20 Kana peli i rat, o Isus bešlo pašo astali pe Dešuduje (12) apostolurencar.
21 Kana xalje, vaćarda lenđe: “Čače vaćarav tumenđe, jekh tumendar ka izdajil man!”
22 Von sesa dukhade but thaj jekh pale avereste lije te pučen le: “Te naj sem me gova, Gospode?”
23 O Isus vaćarda: “Ka izdol man kova so bolda mangro mancar ano čaro. 24 Čače me, o Čhavo e manušeso, mora te merav sar so si pisimo mandar ano Sveto lil, al but pharo kolese ko izdol e Čhave e manušese! Pošukar bi avola lese te ma bijandol!”
25 Tegani o Juda, o izdajniko leso, pučlja: “Naj li sem gova me, učitelju?”
O Isus vaćarda lese: “Tu vaćardan korkoro.”
I Gospodnjo večera
(Mk 14,22–26; Lk 22,15–20; 1. Kor 11,23–25)
26 Thaj kana xalje, lija o Isus o mangro, dija hvala, phaglja le thaj dija e sikadenđe vaćarindoj: “Len i xan! Kava si o telo mingro.” 27 Pale gova lija o tahtaj, dija hvala thaj dija len vaćarindoj: “Pijen savore lestar! 28 Golese kaj kava si mingro rat taro Savez, savo ka čhordol pašo oprostipe e grehura bute manušenđe. 29 Vaćarav tumenđe: Od akana ni ka pijav mol dži kova đive, kana ka pijav tumencar nevi mol ano Carstvo mingre Dadeso.” 30 Pale gova đilabije psalmura thaj đele ko Maslinsko brego.
O Isus phenol kaj savore ka ačhaven le
(Mk 14,27–31; Lk 22,31–34; Jn 13,36–38)
31 Tegani vaćarda lenđe o Isus: “Savore tumen ka ačhaven man kaja rat, golese kaj ano Sveto lil ačhol:
‘Ka čalavav e pastire
thaj e bakre taro stado ka našen.’
32 A palo mo uštipe tare mule ka džav angle tumende ani Galileja.”
33 A o Petar vaćarda lese: “Te ačhade tut savore, me ni ka ačhavav tut!”
34 O Isus vaćarda lese: “Čače vaćarav tuće: Ki akaja rat angleder so o bašno ka đilabol, trin droma ka vaćare kaj ni pindžare man.”
35 A o Petar vaćarda lese: “Te trubuja te merav tusa, ni ka vaćarav kaj ni pindžarav tut!”
A gijate vaćarde sa e sikade.
O Isus molil pe ano Getsimansko vrt
(Mk 14,32–42; Lk 22,39–46)
36 Tegani avilo o Isus pe sikadencar ano than savo akhardol Getsimanija thaj vaćarda lenđe: “Bešen gothe, dok me džav odori te molima!” 37 Lija pesa e Petre thaj solduje čhaven e Zevedejevese thaj dolda le o žalostipe thaj pharipe. 38 Tegani vaćarda o Isus: “Mi duša si dži o meripe žalosno. Ađućaren kate thaj aven džungade mancar.”
39 Thaj đelo po dur, pelo mujesa dži i phuv thaj molisajlo: “Dade mingreja, te šaj te nakhavol man kava tahtaj tari patnja! Al gija te ma avol so me mangav nego sar so tu manđe.”
40 Kana o Isus irisajlo ke pe trin sikade, dikhlja len sar soven. Gija vaćarda e Petrese: “Pa naštine li ni jekh sato mancar te aven džungade? 41 Aven džungade thaj molin tumen te ma peren ano iskušenje, golese kaj o duxo tumaro manđol te ćerol so si šukar, al o telo tumari si slabo.”
42 Palem o dujto drom đelo thaj molisajlo: “Dade mingreja, te našti te nakhavol man kava tahtaj te ma pijav lestar, nek avol ćiro manglipe!” 43 Kana irisajlo, palem arakhlja lese sikade sar soven, golese kaj lenđe jakha korkore phanglile. 44 Gija ačhada len, palem đelo thaj trito drom molisajlo vaćarindoj ista lafura.
45 Tegani irisajlo paše pe sikade thaj vaćarda lenđe: “Vadži soven thaj odmorin? Akh, avilo o sato thaj me, o Čhavo e manušeso, ka avav predajimo ane vasta e grešnikurenđe. 46 Ušten te dža! Akh, kate si mo izdajniko!”
E Isuse phanden
(Mk 14,43–50; Lk 22,47–53; Jn 18,3–12)
47 Thaj dži kaj o Isus vaćarda, avilo o Juda, jekh tare Dešuduj (12) sikade thaj lesa pherdo manuša čhurencar thaj kaštencar, save sesa bičhalde tare šorutne sveštenikura thaj tare starešine e Jevrejenđe.
48 A o izdajniko e Isuseso dija len znako vaćarindoj: “Kas čumidav, gova si. Dolen le!”
49 Thaj sigate avilo pašo Isus thaj phenda lese: “Zdravo, učitelju!” Thaj čumidija le.
50 O Isus phenda lese: “Amala! Ćer kova, sose aviljan kate!”
Tegani kola manuša avile, grabisade thaj dolde e Isuse. 51 Tari jekh drom jekh savo sasa e Isusesa, dolda pe tari bari čhuri, ikalda la thaj čhinda o kan jekhese tare sluge e bare sveštenikose.
52 O Isus tegani vaćarda lese: “Iri i bari čhuri ko than lako, golese ko dolol pe pi čhuri, tari čhuri ka merol. 53 Dal de gođi kaj me našti te moliv me Dade, te bičhalol manđe sigate pobut tare dešuduj (12) vojske e anđelurenđe? 54 Al te ćerdem gova, sar bi pherdona e Sveta lila save vaćaren kaj mora gija te avol?”
55 Ane gova sato vaćarda o Isus e manušenđe: “Sar palo razbojniko ikliljen čhurencar thaj kaštencar te dolen man? Svako đive bešljem thaj sikadem ano Hram thaj ni dolden man. 56 Al sa kava sasa te bi pherdona e Sveta lila e prorokurenđe.”
Tegani sa e sikade ačhade le thaj našle.
O Isus anglo baro sudo
(Mk 14,53–65; Lk 22,54–55, 63–71; Jn 18,13–14, 19–24)
57 Kola so dolde e Isuse inđarde le ko baro svešteniko, ko Kajafa, kaj ćidije pe e učitelja tare Mojsijaso zakon thaj e starešine e Jevrejenđe. 58 O Petar odural pratisada e Isuse, dži ki avlin e bare sveštenikosi. Dija andre thaj bešlo e stražarencar te bi dičhola so ka avol.
59 E šorutne sveštenikura thaj sa o Baro Sudo rodije xoxavne svedočanstvura po Isus te bi mudarena le. 60 Al ni arakhlje len, iako avile but xoxavne svedokura.
Thaj arakhlje nesar duje xoxavne svedokuren 61 save vaćarde: “Kava manuš phenda: ‘Me šaj phagav o Hram e Devleso thaj paše trin đive te vazdav le.’ ”
62 Pale gova uštilo o baro svešteniko thaj pučlja le: “Sose khanči ni odgovori pe kava so kala manuša svedočin tutar?”
63 A o Isus khanči ni vaćarda.
O baro svešteniko vaćarda lese: “Xav tut sovli po džuvdo Dol te vaćare amenđe tu li san o Hrist, Čhavo e Devleso?”
64 O Isus vaćarda lese: “Tu vaćardan korkoro. Al me vaćarav tumenđe: Od akana ka dičhen man, e Čhave e manušese, sar bešav ki desno rig ko počasno than e Zurale Devlese thaj avav pe oblakura taro nebo.”
65 Tegani o baro svešteniko pharada pe fostanura thaj vaćarda: “Hulil po Dol! So trubun amen avera svedokura? Akana šunden lesi hula. 66 So den gođi?”
A von irisade lese vaćarindoj: “Trubul te merol!”
67 Tegani čhungarde le po muj thaj čalade le dumukhencar. A avera šamarisade le 68 thaj vaćarde lese: “Prorokuji amenđe, Hriste, ko čalada tut!”
O Petar vaćarol kaj ni pindžarol e Isuse
(Mk 14,66–72; Lk 22,56–62; Jn 18,15–18, 25–27)
69 O Petar bešlo avral ani avlin. Avili paše leste jekh sluškinja thaj vaćarda: “I tu sana e Isusesa tari Galileja!”
70 A vov odreknisajlo angle savorende: “Ni džanav sostar vaćare.”
71 Kana o Petar avilo paši kapija, dikhlja le aver sluškinja thaj vaćarda kolenđe so sesa gothe: “I kava sasa e Isusesa taro Nazaret!”
72 Thaj palem odreknisajlo thaj xalja sovli: “Ni pindžarav gole manuše!”
73 Pale gova avile manuša save ačhena gothe thaj vaćarde e Petrese: “Čače tu san jekh lendar. Ćo vaćaripe gova sikavol!”
74 Tegani o Petar lija te dol pe armaja thaj te xal sovli: “Me ni džanav gole manuše!”
Thaj sigate đilabija o bašno. 75 Tegani dija pe gođi o Petar e lafurenđe so vaćarda lese o Isus: “Angleder so o bašno ka đilabol, trin droma ka vaćare kaj ni pindžare man.” Iklilo avral andari avlin thaj lija zurale te rovol.