3
O Isus sastarol ko savato
(Mt 12,9–14; Lk 6,6–11)
1 Kana o Isus palem đelo andre ani sinagoga, sasa gothe manuš šuće vastesa. 2 Nesave so gothe sesa dičhena po Isus da li ka sastarol e manuše ko savato te bi šaj optužinasa le. 3 Thaj o Isus vaćarda e manušese e šuće vastesa: “Ava akari thaj ačh ano maškar!”
4 Tegani o Isus pučlja len: “Troma li ko savato te ćera šukar il bilačhe, o džuvdipe te aračhol pe il te mudarol pe?”
Al von khanči ni vaćarde.
5 O Isus dikhlja len holjasa thaj sasa žalno golese so lenđe ile zurajle. Tegani vaćarda e manušese: “Pruži ćiro va!”
I vov pružisada piro va thaj leso va sastilo.
6 E fariseja sigate iklile thaj lije te planirin e Irodese manušencar sar te mudaren e Isuse.
But manuša phiren palo Isus
(Mt 4,23–25; 12,15–16; Lk 6,17–19)
7 O Isus đelo pe sikadencar ko Galilejsko jezero, a lencar đele but manuša tari Galileja thaj i Judeja, 8 taro Jerusalim thaj tari Idumeja thaj aver rig tari len o Jordan thaj tari okolina e Tirosi thaj e Sidonesi. Sa kola manuša avile ko Isus golese kaj šunde so vov ćerola. 9 Tegani o Isus vaćarda pe sikadenđe te pripremin o čamco, te ma bi e manuša ćićidena le. 10 Golese so gova đive buten sastarda, e nasvale gurisajle premal leste te dolen le te bi sastona.
11 Kana bi dičhena le e bilačhe duxura, perena bi ke koča angle leste thaj bi dena vika: “Tu san e Devleso Čhavo!”
12 Thaj o Isus vaćarda lenđe po zurale te ma šunjaren ko si vov.
O Isus biril e dešudujen apostoluren
(Mt 10,1–4; Lk 6,12–16)
13 Pale gova o Isus uštilo ko brego thaj dija vika kolen saven manglja thaj von avile leste. 14 Lendar birisada dešudujen (12) thaj akharda len apostolura, te aven lesa thaj te bičhalol len te propovedin 15 thaj te avol len zuralipe te ikalen e benđen.
16 A kava si e alava tare Dešuduj (12) saven birisada o Isus:
O Simon (save o Isus dija alav Petar),
17 o Jakov
thaj leso phral o Jovane, e Zevedejevese čhave (len dija vika Voanirges, so si e “Čhave e gromose”),
18 thaj o Andrija,
o Filip,
o Vartolomej,
o Matej,
o Toma,
o Jakov e Alfejeveso čhavo,
o Tadej,
o Simon o Zilot,
19 thaj e Juda o Iskariotsko (savo izdajisada le).
E Isuseso zuralipe si taro Dol
(Mt 12,22–32; Lk 11,14–23; 12,10)
20 Tegani o Isus ulilo ano čher thaj ćidije pe gaći but džene kaj naštine ni mangro te xan. 21 Kana šunde kava e Isusese čherutne avile pale leste te inđaren le golese kaj vaćarde: “Kava iklilo tari gođi.”
22 A e učitelja tare Mojsijaso zakon save avile andaro Jerusalim vaćarde: “Ane leste si o Veelzevul savo si vladari e benđengo! Vov lese zuralimasa tradol e benđen.”
23 Gija o Isus akharda len paše peste thaj lija te vaćarol lenđe ane paramiča: “Sose bi o Satana tradola e Satana? 24 Te si o carstvo korkoro pestar ulado, gasavo carstvo ne bi šajine te ačhol. 25 Te ani familija avol dži ulaipe, gasavi familija našti ačhol. 26 Te o Satana uštol korkoro pe peste thaj ulavol pe, našti te ačhol, nego ka properol.
27 Al khoni našti te dol ano čher e zurale manušese thaj te inđarol leso barvalipe angleder so ni phandol le. Tegani šaj te čorol sa andaro čher.
28 Čače vaćarav tumenđe: sa e grehura e manušenđe šaj oprostin pe thaj i hula savi phenen. 29 Al dži jekh savo hulil po Sveto Duxo, nikad ni ka oprostil pe lese. Nego si bango za ke sa e đivesa paše akava greh.”
30 Gova vaćarda lenđe o Isus golese kaj e učitelja tare Mojsijaso zakon vaćarde: “Ane leste si o bilačho duxo.”
Save si čače e Isusese čherutne
(Mt 12,46–50; Lk 8,19–21)
31 Tegani avili e Isusesi dej thaj lese phrala. Sar ačhile avral, bičhalde jekhe te akharol le. 32 Trujal leste bešle but manuša thaj phende lese: “Akh, avral si ći dej thaj će phrala thaj roden tut.”
33 A o Isus pučlja len: “Ko si mi dej thaj me phrala?”
34 Tegani dikhlja pe manuša so bešle trujal leste thaj vaćarda: “Dičhen, von si mi dej thaj me phrala! 35 Golese, dži jekh savo ćerol e Devleso manglipe, gova si mo phral, mi phen thaj mi dej.”